Document ID: 32009D0452

KOMISIJAS LĒMUMS
(2009. gada 11. jūnijs)
par antisubsīdiju procedūras izbeigšanu attiecībā uz Amerikas Savienoto Valstu izcelsmes metāliska nātrija importu
(2009/452/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1997. gada 6. oktobra Regulu (EK) Nr. 2026/97 par aizsardzību pret subsidētu importu no valstīm, kas nav Eiropas Kopienas dalībvalstis (1) (“pamatregula”), un jo īpaši tās 14. pantu,
pēc apspriešanās ar Padomdevēju komiteju,
tā kā:
1. PROCEDŪRA
1.1. Procedūras sākšana
(1)
Komisija 2008. gada 23. jūlijā, publicējot paziņojumu Eiropas Savienības Oficiālajā Vēstnesī (2) (“paziņojums par procedūras sākšanu”), paziņoja par antisubsīdiju procedūras sākšanu attiecībā uz Amerikas Savienoto Valstu (ASV) izcelsmes beztaras nātrija, ko parasti deklarē ar KN kodu ex 2805 11 00 (“attiecīgais ražojums”), importu Kopienā.
(2)
Procedūru sāka pēc tam, kad vienīgais Kopienas ražotājs Métaux Spéciaux (MSSA SAS) (sūdzības iesniedzējs) 2008. gada 10. jūnijā iesniedza sūdzību.
(3)
Komisija 2008. gada 23. jūlijā sāka antidempinga izmeklēšanu attiecībā uz šā paša Amerikas Savienoto Valstu izcelsmes ražojuma importu (3). Šo izmeklēšanu izbeidza ar Komisijas Lēmumu 2009/453/EK (4).
1.2. Iesaistītās personas un pārbaudes apmeklējumi
(4)
Pirms procedūras sākšanas Komisija saskaņā ar Regulas (EK) Nr. 2026/97 10. panta 9. punktu informēja ASV pārstāvjus, ka tā ir saņēmusi pienācīgi dokumentētu sūdzību, kurā apgalvots, ka ASV izcelsmes beztaras nātrija subsidētais imports rada būtisku kaitējumu Kopienas ražošanas nozarei. ASV pārstāvji tika uzaicināti apspriesties, lai noskaidrotu situāciju attiecībā uz sūdzības saturu un abpusēji vienotos par risinājumu. ASV pārstāvji pieņēma piedāvājumu apspriesties, un apspriedes notika 2008. gada 11. jūlijā. Apspriežu laikā neizdevās panākt abpusēji saskaņotu risinājumu. Tomēr pienācīgi ņēma vērā ASV pārstāvju piezīmes attiecībā uz sūdzībā izteiktajiem apgalvojumiem par apgalvotās subsīdijas kompensācijas iespējamību.
(5)
Par procedūras sākšanu Komisija oficiāli informēja sūdzības iesniedzēju, vienīgo zināmo ASV eksportētāju/ražotāju, importētājus un zināmos iesaistītos lietotājus, kā arī ASV pārstāvjus. Ieinteresētajām personām tika dota iespēja paziņot savu viedokli rakstiski un pieprasīt uzklausīšanu paziņojumā par procedūras sākšanu noteiktajā termiņā.
(6)
Komisija nosūtīja aptaujas anketas visām zināmajām iesaistītajām personām un saņēma atbildes no ASV pārstāvjiem, no ASV vienīgā ražotāja eksportētāja (ražotājs eksportētājs, kurš sadarbojās), no sūdzības iesniedzēja un trim lietotājiem Kopienā.
(7)
Komisija pieprasīja un pārbaudīja visu informāciju, ko tā uzskatīja par vajadzīgu, lai konstatētu subsidēšanu, tās radīto kaitējumu un Kopienas intereses.
(8)
Pārbaudes apmeklējumus veica šādā ASV pārstāvja iestādē:
-
New York Power Authority (NYPA), White Plains, New York.
(9)
Pārbaudes apmeklējumus veica arī šādos uzņēmumos.
Ražotājs Kopienā:
-
Métaux Spéciaux (MSSA SAS), Saint-Marcel, Francija.
Ražotājs eksportētājs ASV:
-
DuPont Reactive Metals (DuPont), Niagara Falls, New York, un E. I. DuPont De Nemours and Company, Wilmington, Delaware.
Lietotāji Kopienā:
-
Rohm and Haas Europe Sàrl, Morges, Šveice,
-
Evonik Degussa GmbH, Frankfurt, Vācija.
1.3. Izmeklēšanas periods un attiecīgais periods
(10)
Subsidēšanas un kaitējuma izmeklēšana aptvēra laikposmu no 2007. gada 1. jūlija līdz 2008. gada 30. jūnijam (“izmeklēšanas periods” jeb “IP”). Kaitējuma novērtēšanas būtisko tendenču pārbaude aptvēra laikposmu no 2005. gada 1. janvāra līdz izmeklēšanas perioda beigām (“attiecīgais periods”).
2. SŪDZĪBAS ATSAUKŠANA UN PROCEDŪRAS IZBEIGŠANA
(11)
Sūdzības iesniedzējs ar 2009. gada 1. aprīļa vēstuli Komisijai oficiāli atsauca sūdzību. Pēc sūdzības iesniedzēja teiktā, sūdzības atsaukšanu rosināja tas, ka mainījušies apstākļi.
(12)
Saskaņā ar pamatregulas 14. panta 1. punktu procedūru var izbeigt, ja ir atsaukta sūdzība, izņemot gadījumus, kad šāda izbeigšana nav Kopienas interesēs.
(13)
Komisija uzskatīja, ka pašreizējā procedūra jāizbeidz, jo izmeklēšanā neatklāja apsvērumus, kas norādītu, ka šī procedūras izbeigšana būtu pretrunā Kopienas interesēm. Ieinteresētajām personām sniedza attiecīgu informāciju un iespēju izteikt piezīmes. Tomēr piezīmes par to, ka šāda izbeigšana būtu pretrunā Kopienas interesēm, netika saņemtas.
(14)
Tādēļ Komisija secina, ka antisubsīdiju procedūra attiecībā uz ASV izcelsmes beztaras nātrija importu Kopienā ir jāizbeidz, nepiemērojot kompensācijas pasākumus,
IR NOLĒMUSI ŠĀDI.
Vienīgais pants
Ar šo izbeidz antisubsīdiju procedūru attiecībā uz ASV izcelsmes beztaras nātrija, ko klasificē ar KN kodu ex 2805 11 00, importu.
Briselē, 2009. gada 11. jūnijā

Labels: 1
4
3
18
15